Dolly, Dolly, Dolly

Da Flurin Spescha

Tenor il bab spiertal da la nursa Dolly, lan Wilmut, po la clonascha vegnir applitgada er als umans. Tut las minoritads duain dentant vegnir resguardadas, ha Wilmut ditg ier saira a Londra envers l'agentura da novitads anr. Emprims contacts cun la Regenza grischuna hajan gia gì lieu. Il president actual da quella, Alois Maissen I., s'exprima però en moda sibillinica. Bain haja el sez gia fatg bunas experientschas en l'agen iert cun giabus por e tschagulas, vesia dentant, en vista ad ina clonascha dal pievel rumantsch, gronds problems, malgrà il giavin. "Tgi tscherna tgi?" dumonda Maissen e fa da savair: "Jau mez na sun nagin model ed jau na vuless er betg che mes frar schumellin faschess, en 50 onns, la medema politica sco jau..
In pau auter tuni ord Chasa Rumantscha: "Daco na duess mes frar schumellin, Bernard Cathomas, betg parter sia plazza cun Bernard Cathomas?" ha ditg Bernard Cathomas I. al telefon, faschond allusiun a la futura decentralisaziun da la LR. Ma er el vesa problems: "Vulair clonar amis da l'individualissem è ina chaussa difficila. Per il persunal da la LR fiss quai stentus. I avess num: "Il secretari general ha ditg", ma nagin che savess dir tgenin dals dus...
Per Gisula Tscharner I., presidenta da l'uniun da scripturas e scripturs rumantschs, è la chaussa clera: "Soras schumellinas hai jau gia oz." En pli tema ella ina sminuziun da la creativitad politica tar quels che scrivan litteratura originala: "Las auturas ed ils auturs rumantschs copieschan gia oz in l'auter."
Da l'uvestgieu da Cuira vegn la suandanta decleranza: "Ord princip encunter, en princip persuenter." L'uman nun haja il dretg da sa maschadar en il plan da la stgaffiziun divina. Da l'autra vart saja la clonascha in bun med per impedir malschubradads intimas e garantir – a lunga vista – la renaschientscha da la concepziun immaculada.
Davart l'avegnir da las nursas rumantschas na vuleva l'uvestgieu dentant betg s'exprimer.